和秦太虛梅花
作者：蘇軾
朝代：宋

paragraphs: 西湖處士骨應槁，只有此詩君壓倒。
東坡先生心已灰，爲愛君詩被花惱。
多情立馬待黄昏，殘雪消遲月出早。
江頭千樹春欲闇，竹外一枝斜更好。
孤山山下醉眠處，點綴裙腰紛不掃。
萬里春隨逐客來，十年花送佳人老。
去年花開我已病，今年對花還草草。
不知風雨捲春歸，收拾餘香還畀昊。